
[bookmark: _Hlk189076325]Bekendtgørelse for Grønland om fødevarekontaktmaterialer bestemt til udførsel fra Grønland
[bookmark: _Hlk122000855]I medfør af § 27, stk. 2, § 58 og § 69, stk. 3, 1. pkt., i anordning nr. 523 af 8. juni 2004 om ikrafttræden for Grønland af lov om fødevarer m.m. fastsættes:  

Anvendelsesområde
§ 1. Bekendtgørelsen gælder for materialer og genstande (i det følgende benævnt fødevarekontaktmaterialer), som i færdig tilstand 
1) er bestemt til at komme i kontakt med fødevarer i overensstemmelse med deres formål, 
2) allerede er i kontakt med fødevarer i overensstemmelse med deres formål, eller 
3) med rimelighed kan antages at komme i kontakt med fødevarer eller at afgive deres bestanddele til fødevarer under normale eller forudsigelige anvendelsesforhold. 
Stk. 2. Bekendtgørelsen gælder ikke for 
1) fødevarekontaktmaterialer, der overdrages som antikviteter, 
2) overtræks- og dæklagsmaterialer som f.eks. overtræksmaterialer til charcuterivarer, der udgør en del af fødevaren og vil kunne indtages sammen med denne, og
3) faste installationer i offentlige eller private vandforsyningssystemer.
Stk. 3. Bekendtgørelsen finder ikke anvendelse for virksomheder, der alene producerer fødevarer bestemt til det grønlandske hjemmemarked, eller virksomheder, der producerer ikke-animalske fødevarer. 

Definitioner
§ 2. I denne bekendtgørelse finder følgende definitioner anvendelse:
1) God fremstillingsmæssig praksis: De aspekter af kvalitetssikringen, som sikrer, at fødevarekontaktmaterialer til stadighed fremstilles og kontrolleres for at sikre, at de er i overensstemmelse med de regler, der gælder for dem, og de kvalitetsstandarder, der er relevante for den tilsigtede anvendelse, uden at bringe menneskers sundhed i fare eller at medføre en uacceptabel ændring af fødevarernes sammensætning eller en forringelse af deres organoleptiske egenskaber. 

2) Markedsføring: Besiddelse af materialer og genstande med henblik på salg, herunder udbydelse til salg eller anden overdragelse, som finder sted mod eller uden vederlag, samt selve salget, distributionen og andre former for overdragelse. 
3) Virksomhed: Ethvert offentligt eller privat foretagende, som med eller uden gevinst for øje udfører en hvilken som helst aktivitet, der vedrører et hvilket som helst led i fremstillingen, tilvirkningen eller distributionen af fødevarekontaktmaterialer.
4) Virksomhedsleder: Den eller de fysiske eller juridiske personer, der er ansvarlige for, at bekendtgørelsens bestemmelser overholdes i den virksomhed, som er under vedkommendes ledelse. 
5) Sporbarhed: Muligheden for at spore og følge et fødevarekontaktmateriale gennem alle fremstillings-, tilvirknings- og distributionsled. 

Generelle krav
[bookmark: _Hlk120711024]§ 3. Fødevarekontaktmaterialer må kun markedsføres, hvis de er fremstillet i overensstemmelse med god fremstillingsmæssigpraksis, således at de under normale eller forudsigelige anvendelsesforhold ikke afgiver bestanddele til fødevarer i mængder, der kan 
1) frembyde en fare for menneskers sundhed, 
2) forårsage en uacceptabel ændring af fødevarernes sammensætning, eller 
3) forårsage en forringelse af fødevarernes organoleptiske egenskaber. 

Sporbarhed
§ 4. Virksomhedsledere skal sikre sporbarhed for fødevarekontaktmaterialer i alle led for at lette kontrol, tilbagekaldelse af mangelfulde produkter, forbrugeroplysning og placering af ansvar.
 Stk. 2. Under behørig hensyntagen til den teknologiske gennemførlighed indfører virksomhedslederne systemer og procedurer, der gør det muligt at identificere, fra hvilke og til hvilke virksomheder der er leveret fødevarekontaktmaterialer. Virksomhedsledere stiller disse oplysninger til rådighed for myndighederne efter disses anmodning.
 Stk. 3. Fødevarekontaktmaterialer, der markedsføres, skal kunne identificeres ved hjælp af et hensigtsmæssigt system, der gør det muligt at spore dem via mærkning eller relevant dokumentation eller information. 
Mærkning mv.
§ 5. Reklamer for samt mærkning og præsentation af fødevarekontaktmaterialer må ikke vildlede forbrugerne. 
 
Stk. 2. Fødevarekontaktmaterialer, der ved markedsføringen endnu ikke er i kontakt med fødevarer, ledsages af
1) angivelsen »til kontakt med fødevarer« eller en særlig angivelse af anvendelsesformål såsom kaffemaskine, vinflaske eller suppeske eller det symbol, der er gengivet i bilag 1,
2) om nødvendigt særlige anvisninger, der skal overholdes, for at de pågældende fødevarekontaktmaterialer kan anvendes sikkert og korrekt,
3) navn eller firmanavn og i begge tilfælde adresse eller vedtægtsmæssigt hjemsted for den markedsføringsansvarlige forhandler, og
4) passende mærkning eller identifikation, så de pågældende fødevarekontaktmaterialer kan spores, jf. § 4.
Stk. 3. De oplysninger, der er omhandlet i stk. 2, nr. 1, er dog ikke obligatoriske for genstande, der på grund af deres karakteristika klart er bestemt til at komme i kontakt med fødevarer.
Stk. 4. De i stk. 2 krævede oplysninger skal være iøjnefaldende og let læselige og må ikke kunne slettes.
Stk. 5. De i stk. 2 krævede oplysninger skal fremgå af
1) ledsagedokumenterne,
2) etiketterne eller emballagen, eller
3) selve fødevarekontaktmaterialerne.

Overensstemmelseserklæring mv. 
§ 6. Fødevarekontaktmaterialer skal ved indførsel og markedsføring i Grønland ledsages af en skriftlig overensstemmelseserklæring, som skal gøre det let at identificere de fødevarekontaktmaterialer, for hvilke den udstedes, og som skal dokumentere, at gældende regler overholdes. Overensstemmelseserklæringen skal således opfylde kravene fastsat i bilag 2, jf. dog stk. 2.
Stk. 2. Kravene til overensstemmelseserklæringen er opfyldt, hvis der ved indførsel af fødevarekontaktmaterialer fra lande i Den Europæiske Union (EU) er medsendt en overensstemmelseserklæring, som opfylder relevante krav i EU-lovgivningen.   
Stk. 3. Kravet i stk. 1 og 2 anses for opfyldt, hvis overensstemmelseserklæringerne forefindes på producentens eller importørens hjemmeside og de næste led i kæden er informeret herom.


Foranstaltninger
§ 7. Den, der overtræder § 3, § 4, § 5, § 6, stk. 1, idømmes bøde, medmindre mere indgribende foranstaltninger er forskyldt efter anden lovgivning.
 Stk. 2. Der kan pålægges selskaber m.v. (juridiske personer) kriminalretligt ansvar efter reglerne i kapitel 5 i kriminallov for Grønland. 

Ikrafttræden m.m.
§ 8. Bekendtgørelsen træder i kraft den xx 2026.
[bookmark: _Hlk125375652] Stk. 2. Samtidig ophæves bekendtgørelse nr. 1164 af 26. september 2013 for Grønland om fødevarekontaktmaterialer.



Bilag 1

[image: image]



Bilag 2
Overensstemmelseserklæring, jf. § 6, stk. 1
Den skriftlige overensstemmelseserklæring, jf. § 6, stk. 1, skal indeholde følgende oplysninger:
a) Navn og adresse på den fødevarekontaktmaterialevirksomhed, der udsteder overensstemmelseserklæringen.
b) Materialets eller genstandens identitet.
c) Dato for erklæringen.
d) Dokumentation for, at fødevarekontaktmaterialet er fremstillet i overensstemmelse med § 3.
e) Bekræftelse af, at materialet eller genstanden opfylder de relevante krav i denne bekendtgørelse.
f) Hvis relevant, specifikationer for anvendelse af materialet eller genstanden, f.eks.:
1) Hvilke(n) fødevaretype(r) det eller den er bestemt til at komme i kontakt med.
2) Tidsrum og temperatur ved behandling og opbevaring i kontakt med fødevaren.

Fødevarestyrelsen • Stationsparken 31-33 • DK-2600 Glostrup
Tel +45 72 27 69 00 • Fax +45 72 27 65 01 • CVR 62534516 • EAN 5798000986008 • email@fvst.dk • www.fvst.dk

	Side 2 af 2
Styrelsen for Fødevarer, Landbrug og Fiskeri • Stationsparken 31-33 • DK-2600 Glostrup
Tel +45 72 27 69 00 • Fax +45 72 27 65 01 • CVR 62534516 • EAN 5798000986008 • www.fvst.dk/kontakt • www.fvst.dk
image1.jpeg




image2.png
Ministeriet for Fadevarer,
Landbrug og Fiskeri
Styrelsen for Fgdevarer,

Landbrug og Fiskeri





image3.svg
                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                              


